- Bəli. Əvvəla, sizin timsalınızda Azərbaycan mediasına təşəkkür edirəm. Çünki burada əldə etdiyimiz uğurları yerli mətbuatımız işıqlandırır və biz buradan haqqımızda yazılan xəbərləri oxuyub şad oluruq. O ki qaldı festivala, festival bizim üçün geniş bir meydandır. Hansı ki, biz bu meydanda özümüzü göstərə, ölkəmizi təbliğ edə bilirik. Festivalda dünyanın müxtəlif ölkələrindən gələn həmyaşıdlarımızla tanış oluruq. Festival bizə dost qazandırır. Hər kəs bir fərddir. Məhz o fərdin sayəsində ölkənin mədəniyyəti, adət-ənənələri ilə tanış olmaq imkanı qazanırıq. Bir festivalda iştirak etməklə orada iştirak edən dünyanın digər ölkələrindən gəlmiş iştirakçıların ölkələri ilə də qiyabi də olsa tanış olmaq şansı əldə edirik. Bir də ki, musiqiçi sözünü musiqi ilə deməlidir. Musiqi isə sərhəd tanımır. Biz də bu sərhədləri aşmağa və uzaq-uzaq diyarlarda "biz də varıq” deməyə cəhd göstəririk. İstəyimizə haradasa nail də oluruq. Təbii ki, bu festivallarda iştirakımızın da öz məqsədi var. Sonuncu dəfə noyabrın 17-də "Florida Keys International Music Competition” musiqi yarışında iştirakımız isə təsadüf nəticəsində baş verdi. Belə ki, iyunda seçim turlarında iştirak etdik. Orada qardaşım Nail Qurbanovla mənim ifamı çox bəyəndiklərini bildirdilər və biz finalda iştirak etmək üçün vəsiqə qazandıq. Nail vokal üzrə seçildi. Onun skripka fəaliyyəti də var. Seçim turundan sonra Nyu Yorka "Carnegie Hall”-da keçirilən qala gecəsinə dəvət aldıq. Bu musiqi yarışı Amerikada kifayət qədər nüfuzlu və bir o qədər də məşhur bir yarışmadır. Biz bu yarışda iştirakımız üçün məmnunuq. Bundan öncə qatıldığımız "Beverly Hills İnternational music festival”ı hələ də iştirakçıların xatirələrindədir. Həmin festival 15 ildir ki, keçirilir. 15 ildə ilk dəfə olaraq, festivala ötən il Azərbaycandan da iştirakçılar qatılmışdı. Dünyanın tanınmış solistləri, böyük klassik musiqinin şahzadələri tərəfindən ustad dərsləri də keçirilmişdi. Həmin festivalın təntənəli açılışı və bağlanışı məhz Naillə mənə həvalə olunmuşdu.